Duitse kanselier kondig uittrede aanAngela Merkel, die Duitse kanselier. (Foto: Markus Schreiber, AP) Angela Merkel, die Duitse kanselier, het Maandag haar uittrede as bondskanselier aangekondig. Volgens Merkel is dit haar laaste termyn as kanselier en sal sy haar ook nie weer in Desember as voorsitter van haar party, die Christen-Demokratiese Unie (CDU), verkiesbaar stel nie. “Dit is vandag tyd vir my om ŉ nuwe hoofstuk te begin,” het Merkel gesê. Sy was sedert 2005 kanselier van Duitsland. Dié aankondiging is wyd as onverwags bestempel en talle meen dit is aanduidend van Merkel se verswakkende mag binne haar eie partye en kwynende gewildheid in die land. Merkel se verklaring het gekom na afloop van ŉ partyvergadering ŉ dag ná die staatsverkiesing in Hesse, waar die CDU ŉ erge terugslag beleef het deur net 27% van die stemme te behaal. Dit is ŉ skerp afname van die 38,3% vyf jaar gelede. CNN berig Merkel het gesê sy stel ook nie belang om enige ander politieke amp te beklee nie. Sy het aan verslaggewers gesê om kanselier te wees, is “ŉ baie uitdagende en vervullende taak”.